Yhdysvaltain presidentti julkaisi Twitterissä videon Yhdysvaltain laivaston erikoisjoukoista Irakissa.

Donald ja Melania Trump Irakissa olevien amerikkalaisjoukkojen kanssa. Zumawire.com

Yhdysvaltain presidentti Donald Trump vieraili Irakissa olevien amerikkalaisjoukkojen luona tapaninpäivänä. Kyseessä oli Trumpin ensimmäinen matka sotatoimialueelle.

Vierailun jälkeen Trump julkaisi Twitterissä videon, jossa hän poseeraa yhdessä laivaston erikoisjoukkojen (Navy Seals) jäsenten kanssa ja paljasti samalla vahingossa erikoisjoukkojen toimivan Irakissa. Yleensä tieto erikoisjoukoista pidetään salassa.

Videolla esiintyvien erikoisjoukkojen jäsenten kasvoja ei ole edes blurrattu, kertoo amerikkalainen Newsweek-lehti.

Yhdysvaltain puolustusministeriön viranomaiset sanoivat Newsweekille, että tieto erikoisjoukkojen sijainnista on liki aina luokiteltu salaiseksi. Presidentillä asevoimien komentajana on tietysti valta päättää salassapidon poistamisesta, mutta yleensä erikoisjoukkojen jäsenten kasvot sumennetaan virallisissa kuvissa ja videoissa henkilöllisyyden suojelemiseksi.

”Otetaan kuva!”

Kohta kaksi vuotta presidenttinä toiminutta Trumpia oli arvosteltu siitä, ettei hän ollut käynyt tapaamassa sotatoimialueilla Irakissa tai Afganistanissa olevia amerikkalaisjoukkoja.

Vierailun aikana Trump poseerasi erikoisjoukkojen luutnantti Kuy Leen kanssa, joka kertoi Trumpille olevansa Seal Team Fiven kappalainen.

– Hei, siinä tapauksessa, otetaan kuva, Lee muisteli Trumpin tokaisseen Guardianin mukaan.

Trump julkaisi videon heti, kun Air Force One poistui Irakin ilmatilasta. Videolla Trump ja matkalla mukana ollut Melania Trump seisovat erikoisjoukkojen kanssa ja kättelevät taisteluasuissa olevia sotilaita.

– Melanialla ja minulla oli kunnia vierailla uskomattomien joukkojemme luona Al Asadin lentotukikohdassa Irakissa. God Bless America, Trump julisti Twitterissään.

Yhdysvaltain laivaston entisen tiedusteluasiantuntijan Malcolm Nancen mukaan video rikkoi käytäntöä, jonka tarkoitus on suojella taistelualueella olevien erikoisjoukkojen identiteettiä.